Fl-ewwel seba' xhur tas-sena kien hemm tnaqqis sostanzjali fin-numru ta' ċitazzjonijiet li ngħataw mill-gwardjani lokali. Filwaqt li bejn Jannar u Lulju tas-sena l-oħra ngħataw 243,794 ċitazzjoni, din is-sena ngħataw 209,366 ċitazzjoni. Tnaqqis ta' 34,428 ċitazzjoni fuq is-sena ta' qabel. Tagħrif li kisbet il-gazzetta KullĦadd mill-Aġenzija tal-Infurzar Lokali juri li fost l-entitajiet fejn l-iktar li naqsu ċ-ċitazzjonijiet kien hemm dawk tal-gwardjani lokali, filwaqt li ċ-ċifri li qed nippubblikaw jinkludu ċitazzjonijiet li ħarġu minn entitajiet oħra bħal Transport Malta u l-Pulizija. L-iktar reġjun fejn jingħataw ċitazzjonijiet huwa dak taċ-ċentru u jsegwi hemm dak tax-Xlokk. Jidher li l-Għawdxin huma l-iktar bil-għaqal tant li fil-gżira tat-tliet għoljiet ingħataw biss 6,527 ċitazzjoni u, jekk noqogħdu fuq dak li nisimgħu, mhumiex wieħed u tnejn il-Maltin li jagħmlu parti minn din il-lista. Kelliem għall-Ministeru tal-Ġustizzja spjega kif dawn iċ-ċifri huma riżultat ta' riforma li qiegħda tenfasizza iktar fuq is-sens komun. "Filwaqt li rridu nżommu sens ta' dixxiplina fit-toroq tagħha, anke minħabba s-sigurtà, kienet ilha tidwi l-karba li hemm bżonn sistema iktar ġusta fejn wieħed ikun megħjun jifhem li żbalja iktar milli bbażata biss fuq il-kastig. Jidher li mexjin lejn dan il-bilanċ fejn, filwaqt li min jiżbalja b'mod gravi jrid iħallas għal għemilu, min kelma tajba tgħamillu l-ġid tingħażel dik it-triq," qal il-kelliem. Żied li r-riforma ilha fis-seħħ biss disa' xhur u għalhekk wieħed ikun qed jagħmel analiżi tagħha fiż-żmien li ġej biex wieħed jifhem fejn irid itejjeb u jsaħħaħ. "Dan se jsir b'konsultazzjoni sħiħa mal-kunsilli lokali li, wara kollox, ħadd ma jaf daqshom x'inhuma l-ħtiġijiet tal-lokalità tagħhhom," temm jgħid kelliem tal-Ministeru.